62023CO0763_INF
2024 m. birželio 25 d. Teisingumo Teismo (devintoji kolegija) nutartis Dragoram Tour
(Byla C‑763/23)
„Prašymas priimti prejudicinį sprendimą – Teisingumo Teismo procedūros reglamento 99 straipsnis – Atsakymas, kuris aiškiai matyti iš jurisprudencijos – Apmokestinimas – Pridėtinės vertės mokestis (PVM) – Direktyva 2006/112/EB – 306–308 straipsniai – Speciali kelionių agentūroms skirta schema – Taikymo sritis – Kelionių agentūrų sandoriai, kuriuos sudaro iš trečiųjų apmokestinamųjų asmenų įgytų lėktuvo bilietų perpardavimas už didesnę kainą – Papildomos paslaugos nebuvimas“
1.
Mokesčių teisės aktų suderinimas – Bendra pridėtinės vertės mokesčio sistema – Speciali schema kelionių organizatoriams – Taikymo sritis – Kelionių agentūrų vykdomas iš trečiųjų apmokestinamųjų asmenų įgytų lėktuvo bilietų perpardavimas už didesnę kainą – Įtraukimas – Prekių tiekimas ar paslaugų teikimas, galintis papildyti šią paslaugą – Poveikio nebuvimas
(Tarybos direktyvos 2006/112 306–310 straipsniai)
(žr. 29–34 punktus, rezoliucinės dalies 1 punktą)
2.
Mokesčių teisės aktų suderinimas – Bendra pridėtinės vertės mokesčio sistema – Speciali schema kelionių organizatoriams – Jos taikymo išimtis, suteikianti kelionių agentūroms teisę pasirinkti tarptautinio keleivių vežimo atveju taikyti įprastines PVM procedūras – Neleistinumas
(Tarybos direktyvos 2006/112 306 straipsnio 1 dalis ir 308 straipsnis)
(žr. 43 punktą ir rezoliucinės dalies 2 punktą)
Rezoliucinė dalis
1.
2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos 306 straipsnis
turi būti aiškinamas taip:
apmokestinamojo asmens paslaugai, kurią sudaro lėktuvo bilietų pirkimas iš kitų apmokestinamųjų asmenų ir jų perpardavimas fiziniams asmenims už kainą su komisiniu atlyginimu, taikoma speciali kelionių agentūroms skirta pridėtinės vertės mokesčio (PVM) schema, neatsižvelgiant į tai, kad kartu su šiomis paslaugomis neteikiama kitų papildomų paslaugų, nei informavimo ir konsultavimo paslaugos.
2.
Direktyvos 2006/112 306 straipsnio 1 dalis ir 308 straipsnis
turi būti aiškinami taip:
jiems prieštarauja nacionalinis teisinis reglamentavimas, pagal kurį nustatoma specialios kelionių agentūroms skirtos pridėtinės vertės mokesčio (PVM) schemos taikymo išimtis, suteikiant joms teisę pasirinkti tarptautinio keleivių vežimo atveju taikyti įprastines PVM procedūras.